Tak til borgmester, Frank Jensen, for at stille op 2. påskedag 2025 og fortælle om kommunens planer - men også lytte til grundejernes spørgsmål og kommentarer til 3 centrale temaer, som grundejerforeningen er meget optaget - og påvirket af:
· Vand - oversvømmelse
· Lokalplaner for sommerhusområdet 
· Forhøjelse af Sønderho-diget 

Referat
Vand - oversvømmelse
Fanø kommune har sammen med Rambøll færdiggjort de nødvendige undersøgelser - afdækket problemområder, kortlagt vandløb og gamle grøfter. Ifølge borgmesteren, udgives 
Rambølls rapport med forslag til tiltag i Sønderho og Sønderho sommerhusområde mandag d. 28.4.25. Rapporten skal herefter politisk behandles.
Flere grundejere oplever problemer med grøfterne. Borgmesteren opfordrede til at sende billeder til ENT, af den/de grøfter, der er problemer med.
Når grundvandet står så højt, er der stor risiko for at der løber spildevand ud i naturen og sommerhusområdet. Et medlem spørger til om vandforurening kan være årsag til, at der ikke ses frøer og planter i grøfter og langs grøftekanter, som tidligere. Borgmesteren har ikke kendskab til at vandet er forurenet med miljøfremmede stoffer i form af primært næringsstoffer fra spildevand.

Lokalplaner
Sommerhusområdet Sønderho Syd får som det første udarbejdet en lokalplan. Hen over sommeren kommer den i høring. Der udtrykkes ønske om 8 ugers høringsfase, da den ligger henover sommerferien. Lokalplanen for Sønderho Nord udarbejdes efterfølgende.
Af lokalplanerne vil blandt andet fremgå, at kommunen ønsker: 
· Fortsat store naturgrunde uden hegn og hække
· Anvendelse af bæredygtige materialer – regler for hvordan man bygger - sokkelhøjde.  
· Plan for håndtering af vand. 
· Ingen kældre i sommerhuse på grund af risiko for forhøjet grundvandsstand.  
Et medlem spørger til overvejelse om soltage på garager?

Sønderho- diget 
Sønderho-diget bliver det første af øens diger, der forhøjes. Sammen med Cowi, har kommunale medarbejdere udarbejdet et forslag til både forhøjelse og forlængelse af nuværende Sønderho-dige. Kommunen har modtaget 9,5 mill. til dette projekt. Kommunen har selv afsat 2 mill. kr. De resterende 10 mill. kr. skal dækkes af private - af de der får glæde af diget. Prøver af sandet fra en eventuel opgravning af indløbet til Sønderho havn skal afgøre, om det er anvendeligt til dige-byggeri, eller sandet/klæget skal importeres fra fastlandet.
En lokal digegruppe har udarbejdet et alternativt forslag, hvor den nordlige del af Sønderhodiget foreslås fremskudt længere mod øst. Kommunen afventer svar på, om det alternative forslag er realistisk. Er det det - vil det forlænge processen 1,5 - 2 år. Det er usikkert om modtagne projektmidler bevilges til det alternative forslag. Derudover vil det fremskudte dige være yderligere 9-10 mill. kr. dyrere. 
Til oplysningen om, at det alene er de der umiddelbart får gavn af diget, der skal betale, opfordrede bestyrelsesmedlem Dorthe Lodberg til, at der arbejdes på at regningen skal fordeles ligeligt mellem alle borgere/grundejere på øen, da vi alle har ansvar og andel i klimaforandringen og dens konsekvenser. 

